Plettenbergbaai-verdrinking: Egpaar was op hul wittebrood | Maroela Media
Plettenbergbaai-verdrinking: Egpaar was op hul wittebrood
John en Lynette op hul troudag net meer as 'n week gelede. Foto: Facebook
Die toeriste wat Vrydag by Plettenbergbaai in die Wes-Kaap verdrink het, was 'n Ierse egpaar wat op hul wittebrood in Suid-Afrika was.
Maroela Media het vroeër berig dat die Nasionale Seereddingsinstituut (NSRI) net ná 18:00 na die Robbergstrand ontbied is, waar hulle die liggaam van 'n man in die vlak branders op die strand gevind het.
Terwyl hulle op die ambulansdiens gewag het, het twee vroue wat op die strand gestap het, nader gehardloop en gesê hulle het die liggaam van 'n vrou 200 meter verder op die strand aangetref. Die vrou se liggaam was ook in die vlak water waar dit uitgespoel het. Paramedici het albei probeer bybring, maar dit was tevergeefs. Hulle is op die toneel dood verklaar.
Die Daily Mail berig intussen die oorledenes is John (28) en Lynette (26) Rodgers. Volgens die berig is die Rodgers-egpaar op 17 Oktober getroud en was op hul wittebrood in Suid-Afrika. Die egpaar was van Holywood in die noorde van Ierland.
"Die geluk en vreugde van hul huwelik verlede Saterdag is vervang deur hartseer en verlies," het Stephen Lowry, die leraar van die kerk waar die egpaar getroud is, aan die BBC gesê.
Volgens die NSRI het die egpaar in die see gaan swem kort ná hul aankoms in Plettenbergbaai. "Hulle het vermoedelik verdrink. Die seetoestande was rof met sterk strome in die gebied," het Craig Lambinon, woordvoerder van die NSRI, gesê.
'n Geregtelike doodsondersoek is geopen, aangesien die polisie nie vuilspel vermoed nie. Die oorsaak van hul dood sal egter deur 'n nadoodse ondersoek bevestig word.
NSRI Plettenbergbaai Wes-Kaap
Twee vas oor onwettige sigarette
Dis vreeslik hartseer!
Ai dis hartseer….
Tragies, ek glo hul is nou op die beste reis ooit.
Dit is so hartseer. Hulle sal nou vir altyd saam wees. Ek wems almal wil besef hoe kort ons lewens regtig is en ons almal ons nonsense met mekaar wil stop!!!!!
Sterkte aan hul families.
Dis hartseer. Sterkte aan hul families
. . . . . . Tot die dood ons skei . . . . .
So ongelooflik tragies. My innige meegevoel aan hulle naasbestaandes
Johnnie · 4 jare gelede
Dis baie hartseer ons innige simpatie met die naasbestaandes.
Dis baie hartseer. Toeriste moet as prioriteit gese word van alleen swem in ons see nie. Veral die koue lande. Hulle kom hier en vergaan van die hitte, Die kaapse see is nie vir hulle koud nie.